recursal/SuperWikiNEXT-32B huggingface dataset:
**מולי גרייס אוקלהן** (באנגלית: **Elizabeth Dekkers**; נולדה ב-6 במאי 2004) היא שחיינית אוסטרלית, סגנית אלופת העולם (פוקואוקה 2023), זוכת מדליית ארד באליפות העולם בבריכת 25 מטר (מלבורן 2022) ואלופת חבר העמים (ברמינגהאם 2022) במשחה ל-200 מטר פרפר.

ביוגרפיה
--------

דקרס נולדה וגדלה בדרום בריזביין, קווינסלנד. 

### 2022

במשחקי חבר העמים שנערכו בברמינגהאם בתחילת אוגוסט 2022 היא זכתה במדליית זהב במשחה ל-200 מטר פרפר בתוצאה של 2:07.26 דקות,לפני לורה סטיבנס מאנגליה (2:07.90 דקות) ובת ארצה בריאנה תרוסל (2:08.32 דקות)

באליפות העולם בבריכת 25 מטר שנערכה במלבורן, בדצמבר היא זכתה במדליית ארד במשחה ל-200 מטר פרפר בשיא אישי חדש של 2:03.94 דקות, אחרי האמריקאיות דקוטה לותר (2:03.37 דקות) והאלי פליקינר (2:03.78 דקות).

### 2023

#### סגנית אלופת העולם

באליפות העולם שנערכה בפוקואוקה, יפן ביולי 2023 היא זכתה במדליית כסף במשחה ל-200 מטר פרפר בתוצאה של 2:05.46 דקות, אחרי סאמר מקינטוש מקנדה (2:04.06 דקות) ולפני רגן סמית' מארצות הברית (2:06.78 דקות).

שיאים אישיים
------------

### בריכה אולימפית

* 100 מטר פרפר: 58.39 שניות (2023)
* 200 מטר פרפר: 2:05.26 דקות (2023)

### בריכת 25 מטר

* 200 מטר פרפר: 2:03.94 דקות (2022)

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------

* אליזבת דקרס, באתר Swimrankings
**הוראס אלברט "בונס" מקיני** (באנגלית: **Horace Albert "Bones" McKinney**; ‏1 בינואר 1919 – 16 במאי 1997) היה כדורסלן ומאמן כדורסל אמריקאי, אשר שיחק בליגות ה-BAA וה-NBA בין השנים 1946–1952. ממוצעיו הכוללים לאורך הקריירה הם 9.4 נקודות, 3.5 ריבאונדים ו-1.6 אסיסטים למשחק.

קריירת מכללות
-------------

מקיני נולד בשטח הגלילי "לואולנד" שעל יד לגונת פמליקו, קרוליינה הצפונית. בשנת 1940 החל ללמוד באוניברסיטת המדינה של קרוליינה הצפונית, אך ב-1942 עזב את לימודיו והתגייס לצבא ארצות הברית עד לסיום מלחמת העולם השנייה. בשנת 1945 שוחרר משירותו הצבאי, ולמד במשך שנה אחת באוניברסיטת קרוליינה הצפונית בצ'אפל היל. בשנת 1946 העפיל כשחקן קבוצת הכדורסל של האוניברסיטה לגמר טורניר אליפות המכללות, בו הפסיד מול אוניברסיטת המדינה של אוקלהומה.

קריירת משחק ב-NBA
-----------------

בשנת 1946 הצטרף לקבוצת וושינגטון קפיטולס, אותה אימן רד אאורבך, לקראת עונת הבכורה של ליגת ה-BAA (לימים ה-NBA). ב-4 עונותיו הראשונות עם הקפיטולס היה אחד השחקנים הבולטים של הקבוצה, לצד בוב פיריק ופרד סקולארי, כשקלע 11.4 נקודות בממוצע למשחק. בעונת 1947 נבחר לחמישיית העונה, ובעונת 1949 נבחר לחמישייה השנייה של העונה לאחר שסייע לוושינגטון להעפיל לגמר ה-NBA, בו הפסידה מול מיניאפוליס לייקרס (2–4).

במהלך עונת 1950/1951 התפרק מועדון הקפיטולס, ובמסגרת "דראפט הפיזור" של שחקניה נלקח מקיני על ידי בוסטון סלטיקס. לאחר כשנה וחצי בבוסטון פרש מקיני ממשחק, בגיל 33.

קריירת אימון
------------

בתחילת עונת 1950/1951 מונה מקיני למאמן וושינגטון קפיטולס, בעודו שחקן הקבוצה. ב-35 משחקי הקבוצה בטרם התפרקה רשמו הקפיטולס מאזן של 10 ניצחונות ו-25 הפסדים (28.6%) תחת מקיני.

בין השנים 1957–1965 שימש כמאמן קבוצת הכדורסל של אוניברסיטת וייק פורסט. בעונת 1960/1961 העפילה הקבוצה, בפעם השנייה בלבד בתולדותיה, לשלב רבע גמר טורניר אליפות המכללות. בעונה העוקבת השתתפה וייק פורסט בפיינל פור אליפות המכללות, לראשונה בתולדותיה, הודות ליכולת מצוינת של כוכב הקבוצה לן צ'אפל. במשחק חצי הגמר הפסידה קבוצתו של מקיני מול אוניברסיטת המדינה של אוהיו, אותה הובילו שני חברי היכל התהילה לעתיד ג'ון האבליצ'ק וג'רי לוקאס.

בין השנים 1969–1971 אימן מקיני את קרוליינה קוגרס מליגת ה-ABA. בתקופתו בקבוצה רשמו הקוגרס מאזן שלילי 59–67 (46.8%), בטרם פוטר מתפקידו.

קישורים חיצוניים
----------------

ויקישיתוף מדיה וקבצים בנושא **בונס מקיני** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות קריירת המשחק של מקיני ב-NBA, באתר basketball-reference.com
2. ↑  סטטיסטיקות משחק הגמר 1946, באתר sports-reference.com
3. ↑  סטטיסטיקות האימון של מקיני, באתר basketball-reference.com

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2007156753
* SNAC: w6jd6wqc
* VIAF: 73650416
* WorldCat: lccn-no2007156753

 |
**הקטור קסטרו** (בספרדית: **Héctor Castro**;‏ 29 בנובמבר 1904 – 15 בספטמבר 1960) היה כדורגלן ומאמן אורוגוואי, ששיחק בעמדת החלוץ מרכזי.

ביוגרפיה
--------

קסטרו נולד במונטווידאו שבאורוגוואי בשנת 1904. כשהיה בן 13 נהיה גידם בזרועו הימנית עקב תאונת עבודה, דבר שהוביל לכינויו "El manco" (האיש בעל הזרוע האחת).

קסטרו שיחק ברוב הקריירה שלו בקבוצה נסיונל האורוגוואית וזכה עימה 3 פעמים באליפות אורוגוואי לפני שפרש בשנת 1936.

בנבחרת אורוגוואי ערך 23 הופעות בהן כבש 16 שערים בין השנים 1926–1935. במונדיאל 1930 עזר לאורוגוואי לזכות בטורניר וגם כבש במשחק הגמר נגד ארגנטינה את השער שחתם את תוצאת המשחק 2–4. קסטרו היה לשחקן הראשון, והיחיד עד כה, ששיחק במונדיאל עם יד אחת. בסיום המונדיאל נבחר להיות בנבחרת המצטיינת של הטורניר. מלבד הזכייה במונדיאל, קסטרו לקח חלק בזכייה במדליית זהב אולימפית באולימפיאדת אמסטרדם 1928, בה כבש שער אחד בניצחון 1–4 על גרמניה ברבע הגמר. קסטרו גם זכה בקופה אמריקה בשנת 1926 כשהוא וחברו לנבחרת, הקטור סקארונה, שניהם כובשים שישה שערים ומסיימים במקום השני בטבלת הכובשים. קסטרו כבש אחד נגד הנבחרות צ'ילה וארגנטינה, ורביעייה על חשבון פרגוואי בניצחון 1–6. הוא זכה בטורניר בפעם השנייה ב-1935 וסיים בו עם שני שערים.

אחרי שפרש מקריירת משחק קסטרו היה למאמן בקבוצה נסיונל בה גם שיחק כשחקן, וזכה עימה ב-5 אליפויות. בשנת 1960 נפטר מהתקף לב בגיל 55.

תארים
-----

### כשחקן

נסיונל
* אליפות אורוגוואי (3): 1924, 1933, 1934

נבחרת אורוגוואי
* מדליית זהב באולימפיאדה: 1928
* קופה אמריקה (2): 1926, 1935
* גביע העולם: 1930

אישיים
* הנבחרת המצטיינת בגביע העולם: 1930

### כמאמן

נסיונל
* אליפות אורוגוואי (5): 1940, 1941, 1942, 1943, 1952

קישורים חיצוניים
----------------

ויקישיתוף מדיה וקבצים בנושא **הקטור קסטרו** בוויקישיתוף

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu

| **נבחרת אורוגוואי – מונדיאל 1930 (אלופת העולם)** |
| --- |
| 1 אנדראדה • 
2 אנסלמו • 
3 בז'סטררו • 
4 קאלבו • 
5 קפוצ'יני • 
6 קסטרו • 
7 סאה • 
8 דוראדו • 
9 פרנדדס • 
10 חסטידו • 
11 איריארטה • 
12 מסקרוני •
13 מלוניו • 
14 נסאסי •
15 פטרונה •
16 פיריס •
17 רקובה •
18 ריולפו •
19 סלדומבידה •
20 סקארונה •
21 טחרה •
22 אורדינראן •
מאמן: סופיצ'י | אורוגוואיאורוגוואי |
מצבת הזיכרון בבית הקברות הצבאי אל-עלמיין
**מַצֵּבַת הַזִּכָּרוֹן** (באנגלית: **Stone of Remembrance**) היא גלעד המוצב בבתי קברות צבאיים ואתרי הנצחה בריטיים לחללי מלחמות העולם.

עיצוב המצבה
-----------

המצבה עוצבה ב-1917 בידי האדריכל הבריטי סר אדווין לצ'נס (Edwin Lutyens) עבור ועדת חבר העמים לקברי מלחמה, המופקדת על הנצחת חללי חבר העמים הבריטי בשתי מלחמות העולם. צורתה מבוססת על הגאומטריה שבעיצובו של הפרתנון, אף על פי שהעיצוב נמנע בכוונה תחילה מזיהוי עם דת מסוימת. אבן המצבה נחה על גבי במה בת שלוש מדרגות, וחזותה היא כשל ארון קבורה או מזבח. ממדי המצבה הם 3.5 מטרים לאורך ו-1.5 מטרים לגובה, ומשקלה 10 טונות. המצבה עוצבה תוך שימוש באנטזיס על מנת לתקן את העיוות האופטי הנוצר בהתבוננות בה מלמטה.

המצבה, כמו צלב ההקרבה שעוצב על ידי האדריכל רג'ינלד בלומפילד (Reginald Bloomfield), היא מרכיב עיצובי סטנדרטי של בתי הקברות הצבאיים הבריטיים, אך בעוד גובה הצלב וממדיו משתנים בהתאם לממדי האתר בו הוא מוצב (הגובה נע מ-5.4 מ' ועד 9 מ'), ממדי המצבה קבועים, וזאת על פי דרישתו של לצ'נס. לכן הוחלט להציב את האבן בדרך כלל רק בבתי קברות גדולים יחסית – כאלו שיש בהם אלף קברים או יותר.

על גבי אבן המצבה חרותה הכתובת "Their Name Liveth for Evermore" ("שמם יחיה לדור ודור"), הלקוחה מתרגום המלך ג'יימס לספר בן סירא, פרק מ"ד, פסוק י"ג. מילים אלה הוצעו לוועדה על ידי הסופר רודיארד קיפלינג, היועץ הלשוני שלה, אשר בנו נהרג במלחמת העולם הראשונה. 

על פי המסורת, המקום להנחת זרי פרחים במהלך טקסי זיכרון הנערכים בבתי הקברות הצבאיים הבריטיים הוא למרגלות אבן המצבה.

המצבה על קבר חיים ויצמן, נשיא מדינת ישראל הראשון, ורעייתו ורה, עוצבה בהשראת עיצוב מצבת הזיכרון, לציון אבלם על נפילת בנם מיכאל במלחמת העולם השנייה.

ראו גם
------

* הסנוטאף של לונדון

לקריאה נוספת
------------

* Philip Longworth (1985), **The Enending Vigil: a history of the Commonwealth War Graves Commission, 1917-1984**, London: Leo Cooper.
* Tim Skelton, Gerald Gliddon (2008), Lutyens and the Great War, London: Frances Lincoln.
* Remembering the Great War with Lutyens, British Archaeology, Issue 109, November-December 2009.

קישורים חיצוניים
----------------

ויקישיתוף מדיה וקבצים בנושא **מצבת הזיכרון** בוויקישיתוף
* 'ארכיטקטורה' – באתר ועדת חבר העמים לקברי מלחמה
* על מצבת הזיכרון באתר המחלקה לענייני ותיקי מלחמה, ממשלת אוסטרליה

הערות שוליים
------------

1. 1 2  Skelton, Gliddon (2008)
2. ↑  מקור: אתר יד חיים ויצמן.
**דרווין קיצ'ן** (באנגלית: **Derwin Kitchen**; נולד ב-14 במאי 1986 בג'קסונוויל, ארצות הברית) הוא כדורסלן אמריקאי. ב־2019 שיחק בדפנסור ספורטינג האורוגוואית. גובהו 1.95 מטרים.

קריירה
------

דרווין קיצ'ן שיחק בנבחרת הכדורסל של אוניברסיטת המדינה של פלורידה בליגת המכללות. במשך שלוש השנים בהם היה באוניברסיטה, העמיד ממוצעים של 8.8 נקודות ו-5.1 ריבאונדים. קיצ'ן התחיל את הקריירה המקצועית שלו במדי מכבי ראשון לציון מליגת העל הישראלית בכדורסל, הוביל אותה לפיינל פור של הליגה ונבחר לחמישיית העונה בליגת העל של עונת 2011/12. בראשון לציון הוא סיים עם ממוצעים של 14.5 נקודות, 7.2 ריבאונדים ו-3.3 אסיסטים למשחק.

בעונת 2012/13 עבר לקבוצת ליגת העל היוונית, פנאתינאיקוס אך בשל מיעוט דקות עזב אותה לאחר 9 משחקים בלבד. בהמשך העונה הצטרף למועדון הקרואטי צדביטה זאגרב במדיו העמיד ממוצעים של 3.8 נקודות, 2.9 ריבאונדים ו-2.1 אסיסטים למשחק.

בעונת 2013/14 דרווין קיצ'ן עבר להפועל ירושלים והוליך אותה לרבע גמר היורוקאפ. במהלך אותה עונה, הצטיין קיצ'ן במדי קבוצתו עם 9 נקודות, 6.6 ריבאונדים ו-5.9 אסיסטים.

ב־2017/18 שיחק בעמדת הקלע בקבוצת הפועל אילת בליגת העל בכדורסל.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל השחקן באתר היורוליג

הערות שוליים
------------

1. ↑  דרווין קיצ'ן - IBBA, באתר ibasketball.co.il
**אורנג' ווק טאון** (באנגלית: **Orange Walk Town**) היא עיר הבירה של מחוז אורנג' ווק שבבליז. זוהי העיירה הרביעית בגודלה במדינה. אורנג' ווק טאון ממוקמת על גדותיו של הנהר ניו (New River) במרחק של 85 ק"מ מצפון לבליז סיטי ו-48 מדרום לקורוזל טאון.

היסטוריה
--------

בתקופת המאיה היה האזור ידוע בשם "הולפטין" (Holpatin) ובו שוכן מקדש מתרבות זו. תרבות המאיה החלה להיות במגע עם המתיישבים האירופים בשנות השלושים של המאה ה-16, אז החלו שני הצדדים להילחם על אדמת האזור. ב-1848 החלה נהירה מסיבית של אנשי המאיה ושל מסטיסים ממקסיקו, שנמלטו משם עקב מלחמת הקאסטות שהתחוללה בחצי האי יוקטן במהלך המחצית השנייה של המאה ה-19. גלי הגירה אלו גרמו לגידול באוכלוסיית האזור.

המסטיסים הביאו איתם מסורות שכיום נפוצות באזור. אחד הדברים הוא גידול קנה סוכר, שבמשך השנים הפך להיות הענף הכלכלי המוביל של בליז. כיום ממשיך הענף לשגשג באזור ואורנג' ווק טאון מכונה "עיר הסוכר" (Sugar City). במפעל הסוכר המקומי מרוכזת כל תנובת קנה הסוכר של המדינה. ענפי חקלאות נוספים ותיירות מהווים חלקים חשובים נוספים של כלכלת העיר.

דמוגרפיה
--------

האזור מיושב בעיקר במסטיסים, קריאולים, סינים, טאיוואנים, הודים ובני עמים אחרים מאמריקה המרכזית.

קישורים חיצוניים
----------------

ויקישיתוף מדיה וקבצים בנושא **אורנג' ווק טאון** בוויקישיתוף
* אתר האינטרנט הרשמי של אורנג' ווק טאון
* אורנג' ווק טאון, באתר אנציקלופדיה בריטניקה (באנגלית)

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007473608005171
* GND: 7543509-3
* LCCN: nr2002019048
* VIAF: 137669158
* WorldCat (עם VIAF): 137669158

 |
**ג'ימי בקסטר** (באנגלית: **Jimmy Baxter**; נולד ב-30 בנובמבר 1980) הוא כדורסלן אמריקאי ששיחק בעמדות הקלעי והסמול פורוורד בקבוצת עירוני אשקלון מליגת העל הישראלית. גובהו 1.98 מטר. בקסטר הוא קופץ לגובה לשעבר שזכה פעמיים בטורניר של קונפרנס USA.

קריירה
------

בקסטר נולד בפינלאס קאונטי שבפלורידה. שיחק ארבע שנים באוניברסיטת דרום פלורידה, כשבעונתו השלישית במדיה הוא מציג יכולת שיא של 14.6 נקודות, 5.1 ריבאונדים ו-2.6 אסיסטים. באמצע עונתו הרביעית בדרום פלורידה נטש את תחום הכדורסל ועבר להתחרות בקפיצה לגובה, כשמטרתו העיקרית הייתה להגיע לאולימפיאדת אתונה 2004, אך למרות שתי זכיות בטורניר של קונפרנס USA ושיא אישי של 2.25 מטרים לא זכה להשתתף באולימפיאדה. לאחר הכישלון האישי באתלטיקה, החליט לחזור לכדורסל ושיחק מספר שבועות בליגת ה-WBA. לאחר מכן יצא לאירופה וחתם באוליביירנסה הפורטוגזית, אך שוחרר כבר לאחר שמונה משחקים.

בעונת 2005/2006 הוחתם בדיז'ון הצרפתית, עימה זכה בגביע הצרפתי כשהוא מעמיד ממוצע שיא של נקודות עם 16.5 למשחק. את העונה הבאה העביר באיטליה, תחילה עם פאביה מהסרייה ב' ולאחר מכן ברג'יו אמיליה מהסרייה א'. בעונת 2007/2008 עבר לונטספילס הלטבית, בה דורג במקום החמישי בדירוג הקלעים המובילים של גביע יול"ב עם 19.2 נקודות בממוצע למשחק. בנוסף על כך זכה בתחרות ההטבעות של האולסטאר הלטבי. עם זאת היה שותף לאובדן האליפות (הנדיר) של וונטספילס שהודחה כבר בחצי גמר הפלייאוף הלטבי. את העונה שלאחר מכן החל באוסטנד הבלגית, אך לאחר שקבוצתו פתחה את העונה עם ארבעה הפסדים רצופים, שוחרר מהקבוצה וחתם מיד בבשיקטש הטורקית, בה קלע 16.4 נקודות, הוריד 3.9 ריבאונדים ומסר 2.3 אסיסטים בממוצע למשחק.

באוגוסט 2009 חתם בעירוני אשקלון מליגת העל. ושיחק בה למשך עונה אחת.

חייו האישיים
------------

בינואר 2003 כאשר נסע חזרה מהקמפוס לביתו בסנקט פטרבורג, הבחין בקסטר בשברולט קורסיקה הפוכה בתוך תעלת מים. הוא הצליח לשבור את החלון וחילץ אב ובנו לפני שהרכב התמלא מים. בקסטר זכה להכרה מהמשטרה המקומית וסיפורו אף הגיע לעיתונות כאשר אותה המשפחה הגיעה למשחק של האוניברסיטה. עשרה חודשים לאחר מכן, זכה שוב להכרה כאשר הבריח גבר שחנק מורה ליד מגוריו.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל באתר היורוליג
**דומיניק פיץ** (בגרמנית: **Dominik Fitz**; נולד ב-16 ביוני 1999) הוא כדורגלן אוסטרי המשחק בעמדת הקשר בקבוצת אוסטריה וינה.

קריירה
------

פיץ החל את הקריירה שלו ב- SV Langenzersdorf. בשנת 2006 הגיע לנוער של אוסטריה וינה, שם שיחק מאוחר יותר גם באקדמיה.

במרץ 2018 שיחק לראשונה בקבוצה הבוגרת של המועדון, נגד וולפסברגר. הוא כבש את שערו הראשון בבונדסליגה האוסטרית בניצחון 0–4 על רד בול זלצבורג במחזור האחרון של עונת 2017/2018.

פיץ שיחק בנבחרת הנוער האוסטרית לראשונה בפברואר 2015. במרץ 2016, הוא ערך את הופעת הבכורה שלו בנבחרת עד גיל 17 נגד איסלנד.

בספטמבר 2016, הוא ערך את הופעת הבכורה הראשונה שלו בנבחרת עד גיל 18 נגד בלגיה. באוגוסט 2017 הוא ערך את הופעתו הראשונה בנבחרת עד גיל 19 נגד נורווגיה. במרץ 2019 הוא ערך את הופעת הבכורה הראשונה שלו עד גיל 20 נגד נורווגיה.

הוא ערך את הופעת הבכורה שלו עבור הנבחרת הצעירה של אוסטריה באוקטובר 2019 נגד טורקיה.

קישורים חיצוניים
----------------

ויקישיתוף מדיה וקבצים בנושא **דומיניק פיץ** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
**אוטיס לי בירדסונג** (באנגלית: **Otis Lee Birdsong**; נולד ב-9 בדצמבר 1955) הוא כדורסלן עבר אמריקאי, ששיחק בליגת ה-NBA בין השנים 1977–1989. לאורך קריירת ה-NBA רשם ממוצעים כוללים של 18.0 נקודות, 3.0 ריבאונדים ו-3.2 אסיסטים למשחק.

קריירת מכללות
-------------

בירדסונג נולד וגדל בעיר וינטר הייבן שבפלורידה. בין השנים 1973–1977 למד באוניברסיטת יוסטון, ובארבע עונותיו כשחקן קבוצת האוניברסיטה קלע 24.4 נקודות בממוצע למשחק. את עונתו האחרונה באוניברסיטה, 1976/1977, סיים בירדסונג כקלע הרביעי בטיבו בליגת המכללות כולה לאחר שקלע שיא מחוזי של 30.3 נקודות בממוצע למשחק. בסיום העונה זכה בפרס שחקן השנה של המחוז הדרום-מערבי ("Southwest Conference Player of the Year") וכן נבחר לחמישיית העונה של ליגת המכללות ("First-team All-American").

בשנת 1980 נבחר בירדסונג ל"שחקן העשור" של המחוז הדרום-מערבי. לאורך תקופתו באוניברסיטת יוסטון קלע בסך הכול 2,832 נקודות, אשר מציבים אותו במקום ה-15 בתולדות ליגת המכללות (נכון לשנת 2017).

קריירת משחק
-----------

בירדסונג נבחר על ידי קנזס סיטי קינגס בבחירה השנייה של דראפט ה-NBA לשנת 1977. בעונתו הראשונה בקנזס סיטי קלע 15.8 נקודות בממוצע למשחק וקבוצתו ניצחה 31 משחקים בלבד (37.8%), אך בשלוש העונות הבאות שיפר את תפוקתו לכ-23 נקודות למשחק ועזר לקינגס להעפיל לפלייאוף ה-NBA שלוש פעמים ברציפות. בכל שלוש עונות אלו השתתף בירדסונג במשחק האולסטאר, ובעונת השיא שלו, 1980/1981, אף נבחר לחמישיית העונה השנייה ב-NBA לאחר שקלע 24.6 נקודות בממוצע למשחק. בפלייאוף 1981 הוביל את הקינגס יחד עם חבריו לקו האחורי – פיל פורד וסקוט ודמן – עד לסדרת גמר המערב בו הפסידה ליוסטון רוקטס. לאחר שהצטיין בסיבוב הפלייאוף הראשון מול פורטלנד טרייל בלייזרס עם 27.0 נקודות למשחק, נפצע בירדסונג בכף רגלו הימנית, והוגבל בהמשך הפלייאוף לממוצע של 8.6 נקודות למשחק בלבד.

לקראת עונת 1981/1982 נשלח בטרייד לניו ג'רזי נטס, במדיה שיחק במשך שבע העונות הבאות. בחמש עונותיו הראשונות עם הנטס שמר בירדסונג על יכולת טובה כשרשם ממוצעים של 17.3 נקודות ו-3.7 אסיסטים למשחק, ולצד באק ויליאמס, דריל דוקינס ומייקל ריי ריצ'רדסון הוביל את הקבוצה לחמש הופעות רצופות בפלייאוף ה-NBA. בעונת 1986/1987 סבל משבר מאמץ ברגלו אשר אילץ אותו להחמיץ 75 משחקים, ובעונתו האחרונה בניו ג'רזי קלע ממוצע של 10.9 נקודות בלבד. בעונת 1988/1989 השתתף בשבעה משחקים כשחקן בוסטון סלטיקס, ובסיום אותה עונה פרש ממשחק, בגיל 33.

קישורים חיצוניים
----------------

ויקישיתוף מדיה וקבצים בנושא **אוטיס בירדסונג** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של בירדסונג ב-NBA, באתר Basketball-Reference
2. ↑  סטטיסטיקות המכללות של בירדסונג, באתר Sports-Reference
3. ↑  Men's Basketball Great Otis Birdsong to Join SWC Hall of Fame, באתר של קבוצת אוניברסיטת יוסטון, 30 ביולי 2014
4. ↑  Division I Men’s Basketball Records
5. ↑  רשימת הנבחרים בדראפט ה-NBA‏ 1977, באתר Basketball-Reference
6. ↑  Birdsong Case to Arbitrator, באתר הניו יורק טיימס, 11 במרץ 1987
**לאונרד יוג'ין "טראק" רובינסון** (באנגלית: **Leonard Eugene "Truck" Robinson**; נולד ב-4 באוקטובר 1951) הוא כדורסלן עבר אמריקאי, ששיחק בליגת ה-NBA בין השנים 1974–1985. הכינוי "טראק" (שמשמעותו באנגלית "משאית") הוענק לרובינסון בשל מבנה גופו המאסיבי וסגנון המשחק הפיזי שאפיין אותו. לאורך קריירת ה-NBA רשם ממוצעים של 15.5 נקודות, 9.4 ריבאונדים ו-1.7 אסיסטים למשחק.

נעורים ומכללות
--------------

רובינסון נולד וגדל בעיר ג'קסונוויל שבפלורידה. בין השנים 1970–1974 למד באוניברסיטת המדינה של טנסי, ובארבע עונותיו כשחקן קבוצת הכדורסל של האוניברסיטה רשם ממוצעים של 20.3 נקודות ו-13.5 ריבאונדים למשחק. בעונתו השלישית, בה ממוצעיו הגיעו ל-25.7 נקודות ו-17.6 ריבאונדים למשחק, הוביל את קבוצתו למעמד גמר הדרג השני בליגת ה-NCAA‏ (NCAA Division II Championship).

קריירה ב-NBA
------------

בדראפט ה-NBA לשנת 1974 נלקח רובינסון בבחירה ה-22 על ידי קבוצת וושינגטון בולטס. בעונת הרוקי שימש כמחליפם מהספסל של שחקני האולסטאר וס אנסלד ואלווין הייז, ועזר לקבוצתו להעפיל לגמר ה-NBA בו הפסידה לגולדן סטייט ווריורס. בעונתו השלישית בוושינגטון שדרג את תפוקתו הממוצעת ל-16.0 נקודות ו-8.9 ריבאונדים למשחק, אך בעקבות עומס בקו הקדמי של הקבוצה נשלח באמצע העונה לאטלנטה הוקס, בתמורה לרכז טום הנדרסון. כשחקן ההוקס רשם רובינסון שיפור נוסף עם ממוצעים של 22.4 נקודות ו-12.8 ריבאונדים למשחק עד סוף העונה, שבסיומה עזב את הקבוצה.

לקראת עונת 1977/1978 חתם על חוזה בניו אורלינס ג'אז, במדיה רשם את עונתו הטובה בקריירה עם ממוצעי שיא של 22.7 נקודות ו-15.7 ריבאונדים למשחק. באותה עונה השתתף במשחק האולסטאר ונבחר לחמישייה הראשונה של העונה לאחר שהוביל את כל שחקני הליגה בממוצעי דקות למשחק (44.4) וזכה בתואר מלך הריבאונדים (15.7). בעונה העוקבת המשיך רובינסון להציג יכולת גבוהה לצד כוכב הקבוצה פיט מרוויץ', אך באמצע העונה נשלח בטרייד לפיניקס סאנס לאחר שהג'אז צירפו את הפאוור פורוורד ספנסר הייווד. בחציה השני של העונה קלע 16 נקודות בממוצע למשחק ועזר לפיניקס להעפיל לגמר המערב, בו הפסידה לסיאטל סופרסוניקס בתוצאה 3–4. בשלוש העונות הבאות התבסס כחלק משלד הקבוצה המוביל בפיניקס, לצד וולטר דייוויס, אלבן אדמס ופול וסטפאל (ולאחר מכן דניס ג'ונסון), והעפיל עם הסאנס לשלב חצי גמר המערב במשך שלוש עונות רצופות (1980–1982). 

לאחר שלוש וחצי עונות בפיניקס, במהלכן העמיד ממוצעים של 18.1 נקודות ו-9.5 ריבאונדים למשחק, נשלח בטרייד לניו יורק ניקס בתמורה למוריס לוקאס. בניו יורק חזר רובינסון לשחק תחת המאמן יובי בראון, אשר אימן אותו באטלנטה, אך בשתי עונותיו כשחקן הניקס צנחה תפוקתו לכ-10 נקודות ו-8 ריבאונדים למשחק, ולאחר שני משחקים בעונת 1984/1985 פרש ממשחק, בגיל 33.

בעונת 2008/2009 שימש כסקאוט עבור קבוצת וושינגטון ויזארדס, ולאחר מכן שימש כעוזר מאמן בסקרמנטו קינגס.

קישורים חיצוניים
----------------

ויקישיתוף מדיה וקבצים בנושא **טראק רובינסון** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA

הערות שוליים
------------

1. 1 2  Truck Robinson Proves His Point, באתר הניו יורק טיימס, 23 באפריל 1983
2. ↑  סטטיסטיקות הקריירה של רובינסון ב-NBA, באתר Basketball-Reference
3. ↑  ביוגרפיה, באתר היכל התהילה של ספורטאי טנסי
4. ↑  רשימת הנבחרים בדראפט ה-NBA‏ 1974, באתר Basketball-Reference
5. ↑  פרופיל כמאמן, באתר הרשמי של ה-NBA
**זיכרונותיו של דון ז'ואן הצעיר** הוא רומן ארוטי שפורסם בעילום שם ב-1911, מחברו הוא גיום אפולינר.

הספר
----

שם הספר נקרא על שם דון ז'ואן הפתיין המיתולוגי, הספר הוקדש על ידי המחבר לפאבלו פיקאסו.

הספר נכתב במקור בצרפתית, הספר תורגם לאנגלית, יפנית עברית בסקית, איטלקית ושפות נוספות, המתרגם לטורקית נעצר בשל פרסום מגונה.

הספר עובד לקומיקס על ידי ג'ורג' פישאר (אנ') ב-1991.

על בסיס אחד מרשומותיו ביומן משנת 1905, מספר חוקרים רואים בסיפור תרגום מגרמנית, אחרים רואים בו פרודיה על רומן מאת אנרי דה רגנייה שהופיע ב-1903.

הספר הוא הרומן השלישי של אופולינר.

תקציר העלילה
------------

רוג'ר בן ה-13, יצא לבלות את חופשת הקיץ עם אמו ושתי אחיותיו הגדולות בוילה באזור כפרי, תוך כדי מקלחת על ידי המשרתות. הוא חווה את הזקפה הראשונה שלו. על ידי הצצה למשחקים של משרתות ומשרתות ביער, ועל ידי קריאת אנציקלופדיות וספרות אחרת בספריית האחוזה, הוא מבין את משמעות השינויים שהחלו להתרחש בגופו.

כתוצאה מה"לימוד" שלו בספרייה, הוא התחיל לאונן, ולאחר שאישר שאיבר המין שלו עובד הוא החל לחפש אישה כדי לבצע את ההתנסות הראשונית ששלו, רוג'ר מוצא את אשתו של מנהל האחוזה - אישה בהריון, מכאן ואילך, האחוזה הופכת ל'הרמון' של האציל, והוא חולק מיטה עם משרתותיו, שתי אחיותיו הגדולות ואפילו דודתו, בזו אחר זו.

עד סוף הקיץ, רוג'ר הכניס להיריון את אחותו הגדולה, דודתו ומשרתת, רוג'ר דאג לחתנם עם מחזריהם, ואף אח לא ידע שהוא האב האמיתי, רוג'ר טען כי מילא את חובתו הפטריוטית להגדיל את אוכלוסיית מולדתו.

עיבוד קולנועי
-------------

הספר עובד לסרט (אנ') בשיתוף צרפת ואיטליה בשנת 1987 (הכותרת הצרפתית נותרה המקורית, אך הכותרת האיטלקית היא *L'Iniziazione*), ויצאה ביפן בשנת 1988 תחת השם היפני 衝動』, הסרט שונה מהספר במספר פרטים.

קישורים חיצוניים
----------------

* זיכרונותיו של דון ז'ואן הצעיר, באתר OCLC (באנגלית)

הערות שוליים
------------

1. ↑  翻訳作品集成　ギヨーム・アポリネール
2. ↑  בהוצאת אסטרולוג ובהוצאת ידיעות ספרים
3. ↑  Guillaume Perrier וGuillaume Perrier, Le "Don Juan" d'Apollinaire censuré en Turquie, Le Monde, ‏1 באוקטובר 2010
4. ↑  Georges Pichard –Les exploits d’un jeune Don Juan – Glénat - ActuaBD, www.actuabd.com
5. ↑  על בסיס חוברת אנונימית שפורסמה בווינה ב-1891 עם הכותרת *Kinder-Geilheit oder Geständnisse eines Knaben*.
6. ↑  vedi l'articolo su "Le Monde".

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb44370330r (data)

 |
האלקטרומגנט המלאכותי הראשון, שהומצא על ידי סטרג'ן בשנת 1824. הציור המקורי של סטרג'ן מתוך מאמרו משנת 1824 *לאגודה המלכותית הבריטית לאמנויות, ייצור ומסחר*. המגנט היה עשוי מ -18 ליפופים של חוט נחושת חשוף
**ויליאם סטרג'ן** (22 במאי 1783 - 4 בדצמבר 1850) היה פיזיקאי אנגלי, ממציא האלקטרומגנט, שהוא רכיב עיקרי במנועים ומחוללים חשמליים עד ימינו, והיה מרכיב חשוב בהמצאת הטלגרף, ונחשב לאחד הפיזיקאים הניסיוניים הבולטים בתחום האלקטרומגנטיות. כמו כן בנה את המנוע החשמלי הבריטי הראשון שהיה שימושי.

חיים מוקדמים
------------

סטרג'ן נולד ב-22 במאי 1783 בוויטינגטון, ליד קרנפורת', לנקשייר, ובנערותו הוכשר כשוליית סנדלרים.

קריירה
------

סטרג'ן הצטרף לצבא בשנת 1802 ולימד את עצמו מתמטיקה ופיזיקה. בשנת 1824 הוא הפך למרצה למדע ופילוסופיה בסמינר הצבאי של חברת הודו המזרחית באדיסקומב, סארי, ובשנה שלאחר מכן הציג את האלקטרומגנט הראשון שלו. הוא הציג את כוחו בהרמת גוש ברזל במשקל כ-4 קילוגרם בעזרת פיסת ברזל במשקל כ-200 גרם בלבד, עטופה בחוט שדרכו הוזרם זרם מסוללה אחת.

בשנת 1832 מונה לצוות המרצים של Adelaide Gallery of Practical Science בלונדון, שם הדגים לראשונה את המנוע החשמלי של זרם ישר המשלב קומוטטור.

בשנת 1836 ייסד את כתב העת *Annals of Electricity, Magnetism and Chemistry*, ובאותה שנה המציא גלוונומטר.

סטרג'ן היה עמיתם של ג'ון פיטר גסיוט וצ'ארלס וינסנט ווקר, ושלושתם היו תורמים עיקריים להקמת אגודת החשמלאים של לונדון בשנת 1837.

בשנת 1840 הוא הפך למנהל הראשי של "גלריית ויקטוריה המלכולית לקידום המדע המעשי" במנצ'סטר, מוסד לימודי-מסחרי שקיים תצוגות מדעיות. הוא יצר חוג חברתי שכלל את ג'ון דייוויס, אחד ממקדמי הגלריה, ואת ג'יימס פרסקוט ג'ול, תלמידו של דייוויס. חוג זה התרחב בסופו של דבר ונכללו בו גם אדוארד ויליאם ביני והמנתח ג'ון לי. הגלריה נסגרה בשנת 1842, ולאחר מכן התפרנס סטרג'ן מהרצאות והדגמות.

בשנת 1843 ייסד את כתב העת החודשי *The Annals of Discovery Philosophical and Monthly Reporter of the Progress of Practical Science*; הגיליון הראשון של כתב עת זה מתוארך ליולי 1843. כל גיליון חודשי הכיל תערובת של מאמרים "ארוכים" מקוריים (באורך של יותר מ-5 עמודים), מאמרים שפורסמו מחדש מכתבי עת זרים (מתורגמים במידת הצורך), ומאמרים קצרים יותר. כתב העת לא זכה להצלחה, ופרסומו פסק בסוף כרך 1, בדצמבר 1843. כרך יחיד זה מאורכב ב-Internet.org.

מותו
----

סטרג'ן נפטר בפרסטוויץ', מנצ'סטר רבתי ב-4 בדצמבר 1850 ונקבר בחצר הכנסייה של הבתולה מרי הקדושה בעיר. הוא מזוהה על לוח הקבר שלו כ"ויליאם סטרג'ן - החשמלאי".

לקריאה נוספת
------------

* Kargon, R. H. (1977). *Science in Victorian Manchester: enterprise and expertise*. Baltimore: Johns Hopkins University Press. ISBN 0-8018-1969-5.
* Vibart, H. M. (1894). *Addiscombe: its heroes and men of note*. Westminster: Archibald Constable. pp. 77–80.

קישורים חיצוניים
----------------

* ויליאם סטרג'ן, באתר אנציקלופדיה בריטניקה (באנגלית)

הערות שוליים
------------

1. ↑  Thompson, Sylvanus P. (1891). *Lectures on the Electromagnet*. New York: W. J. Johnson Co. pp. 17–19.
2. ↑  The Annals of Philosophical Discovery and Monthly Reporter of the Progress of Practical Science, Volume 1, (1843).

|  |  |
| --- | --- |
| בקרת זהויות עריכת הנתון בוויקינתונים | 
* GND: 117678279
* ISNI: 0000 0000 4821 2441
* LCCN: nr2004029505
* NTA: 131530429
* SNAC: w61853wp
* SUDOC: 198011075
* VIAF: 15552366
* WorldCat: lccn-nr2004029505

 |
**בריידבליק** (באיסלנדית: **Breiðablik**) הוא מועדון כדורגל מהעיר קואופווגיר שבאיסלנד, המשחק בליגת העל האיסלנדית.

היסטוריה
--------

לאחר שנוסד ב-12 בפברואר 1950, המשחק התחרותי הראשון של בריידבליק נערך ב-12 ביוני 1957. לאחר מספר שנים בליגות הנמוכות, ב-1971 העפילה קבוצת הכדורגל הבוגרת לראשונה לליגת העל. בשנים 1971–2005 נעה הקבוצה בין הליגה הבכירה לליגת המשנה, ומאז עונת 2006 משחקת ברציפות בליגת העל. בשנת 2009 זכתה הקבוצה לראשונה בגביע האיסלנדי, ובעונת 2010 זכתה באליפות ראשונה בתולדותיה. הקבוצה סיימה כסגנית האלופה בעונות 2012, 2015, 2018 ו-2021, ובעונת 2022 זכתה שוב באליפות. 

בפעמיים הראשונות בהן התמודדה הקבוצה במפעלים האירופיים היא לא זכתה להצלחה, אך בעונת 2013/2014 בליגה האירופית הצליחה לראשונה לעבור שלב, כאשר עברה את סנטה קולומה ושטורם גראץ בשני סיבובי המוקדמות הראשונים, והודחה בפנדלים בסיבוב השלישי בידי אקטובה. בשנים העוקבות הודחה הקבוצה מספר פעמים בסיבוב הראשון, אך בעונת 2021/2022 ובעונת 2022/2023 בקונפרנס ליג הצליחה שוב להגיע לסיבוב השלישי במפעל אירופי, בו הודחה על ידי אברדין ואיסטנבול בשאקשהיר, בהתאמה.

בעונת 2023/2024 השיגה הקבוצה את ההשיג הגדול ביותר בתולדות המועדון והליגה האיסלנדית בכלל. בתחילה השיגה הקבוצה ניצחון כפול בשלב המוקדמות הראשון של ליגת האלופות על שמרוק רוברס האירית, ובשלב השני הודחה על ידי פ.צ. קופנהגן ונשרה לליגה האירופית. במוקדמות הליגה האירופית הודחה על ידי זרינסקי מוסטאר הבוסנית ונשרה לקונפרס ליג. בפלייאוף הקונפרס ליג גברה על סטרוגה הועפילה לשלב הבתים, בכך הייתה לקבוצה האיסלנדית הראשונה שמשתתפת בשלב בתים של מפעל אירופי כלשהו.

תארים
-----

* **אליפות איסלנד** (2): 2010, 2022.
	+ **סגנות** (4): 2012, 2015, 2018, 2021.
* **הגביע האיסלנדי** (1): 2009.
* **הסופר קאפ האיסלנדי** (1): 2023.

קישורים חיצוניים
----------------

* 

* אתר האינטרנט הרשמי של בריידבליק
* בריידבליק, ברשת החברתית אקס (טוויטר)

* פרופיל, באתר אופ"א

* פרופיל, באתר Transfermarkt

* פרופיל, באתר Soccerway
**לנארד בנויט בנג'מין** (באנגלית: **Lenard Benoit Benjamin**; נולד ב-22 בנובמבר 1964) הוא כדורסלן עבר אמריקאי, אשר שיחק בליגת ה-NBA בין השנים 1985–1999. ממוצעיו הכוללים לאורך 15 עונותיו בליגה הם 11.4 נקודות, 7.5 ריבאונדים, 2.0 חסימות ו-1.3 אסיסטים למשחק.

קריירת מכללות
-------------

בנג'מין נולד וגדל בעיר מונרו שבלואיזיאנה, ובין השנים 1982–1985 למד באוניברסיטת קרייטון אשר באומהה, נברסקה. ב-3 עונותיו בקבוצת הכדורסל של האוניברסיטה שיחק תחת המאמן ויליס ריד, והעמיד ממוצעים כוללים של 17.7 נקודות, 11.3 ריבאונדים ו-4.6 חסימות למשחק.

קריירת משחק ב-NBA
-----------------

בדראפט ה-NBA‏ 1985 נבחר בנג'מין על ידי לוס אנג'לס קליפרס בבחירה השלישית, אחרי פטריק יואינג וויימן טיסדייל שנלקחו בשתי הבחירות הראשונות. במהלך עונת הרוקי שלו זכה למקום קבוע בחמישייה הפותחת של הקליפרס, ועד לסיום העונה רשם ממוצעים של 11.1 נקודות, 7.6 ריבאונדים ו-2.6 חסימות למשחק. ב-4 העונות הבאות המשיך להציג יכולת טובה כאחד השחקנים הבולטים בקליפרס, וכאחד החוסמים המובילים בליגה, עם 2.8 חסימות בממוצע למשחק, לצד 13.7 נקודות ו-8.6 ריבאונדים למשחק. ב-29 בינואר 1988 קבע שיא מועדון של 10 חסימות במשחק מול מילווקי באקס, וב-31 במרץ 1989 השווה את השיא במשחק מול סן אנטוניו ספרס; באותו משחק השיג בנג'מין את הטריפל דאבל היחיד בקריירה שלו, כשקלע 25 נקודות ואסף 10 ריבאונדים בנוסף ל-10 החסימות. לאורך 5 עונותיו המלאות בקבוצה נותרו הקליפרס אחת הקבוצות החלשות ב-NBA, וניצחו בכ-27% בלבד ממשחקיהם.

בפברואר 1991, לאחר כ-5 עונות וחצי בלוס אנג'לס, הועבר בנג'מין בטרייד לסיאטל סופרסוניקס תמורת אולדן פוליניס ושתי בחירות דראפט עתידיות. באותה עונה העפיל עם סיאטל לפלייאוף ה-NBA, לראשונה בקריירה, אך קבוצתו הודחה כבר בסיבוב הראשון. בעונה העוקבת, בה רשם ממוצעים של 14.0 נקודות ו-8.1 ריבאונדים למשחק, העפיל עם הסופרסוניקס לחצי גמר המערב בפלייאוף.

בפברואר 1993, לאחר שנתיים בסיאטל, הועבר לצד דאג כריסטי בטרייד ללוס אנג'לס לייקרס, בתמורה לסם פרקינס.

לקראת עונת 1993/1994 נשלח בטרייד נוסף לניו ג'רזי נטס, תמורת סם בואי ובחירת דראפט עתידית. בשתי עונותיו עם הנטס קלע 10.1 נקודות ואסף 6.8 ריבאונדים למשחק כסנטר הפותח של הקבוצה.

בדראפט ההרחבה של שנת 1995 נבחר על ידי ונקובר גריזליס, לקראת עונת הבכורה של המועדון, אך לאחר 13 משחקים בלבד הועבר בטרייד למילווקי באקס. בין השנים 1996–1999 שיחק לתקופות קצרות עבור טורונטו ראפטורס, פילדלפיה 76' וקליבלנד קאבלירס בטרם פרש ממשחק, בגיל 35.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של בנג'מין בליגת ה-NBA, באתר basketball-reference.com
2. ↑  הסטטיסטיקות של בנג'מין בליגת המכללות, באתר sports-reference.com
3. ↑  רשימת הנבחרים בדראפט 1985, באתר basketball-reference.com
4. ↑  סטטיסטיקות המשחק בין הקליפרס לבאקס, באתר basketball-reference.com
5. ↑  סטטיסטיקות המשחק בין הקליפרס לספרס, באתר basketball-reference.com
6. ↑  בנג'מין נשלח בטרייד לסיאטל, באתר הניו יורק טיימס, 21 בפברואר 1991
7. ↑  בנג'מין וכריסטי נשלחים ללייקרס, באתר לוס אנג'לס טיימס, 23 בפברואר 1993
8. ↑  בנג'מין נשלח בטרייד לניו ג'רזי, באתר ניו יורק טיימס, 22 ביוני 1993
פירוש נוסף ערך זה עוסק במונח מדעי. אם התכוונתם למשמעות אחרת, ראו משתנה (פירושונים).
במדע ובמחקר **משתנה** (variable) הוא יחידת מידע בה עושים שימוש בניסויים ותצפיות. בניסוי, המדען מחולל שינוי משמעותי ומכוון במערכת הנחקרת ובתצפית המדען משתדל להימנע מגרימת כל שינוי במערכת. כתוצאה מזה בניסוי סיבת השינויים במערכת ידועה ולכן הניסויים יכולים להתחקות אחרי סיבתיות השינויים. כאשר עוסקים בתופעות בהן יש (או עשויים להיות) סיבה ותוצאה, מבחינים בין **משתנה בלתי תלוי**, שגודלו מוכתב מראש, למשל על ידי המדען המחולל את הניסוי לבין **משתנה תלוי**, שערכו מושפע מן המשתנים האחרים. כאשר המדענים המבצעים את הניסוי מחממים נגד, הטמפרטורה עשויה להיחשב משתנה בלתי תלוי, בעוד שגודל ההתנגדות הוא משתנה התלוי בטמפרטורה.

אוסף הערכים אותם משתנה יכול לקבל נקרא התחום של אותו משתנה. כך למשל, משתנה אשר מתקבל מתוך תחום של שני ערכים - למשל "כן" או "לא" - ייקרא משתנה בינרי.

בניגוד לניסוי שבו מוגדרים משתנה תלוי ומשתנה בלתי תלוי, בתצפית מוגדרים "משתנה מסביר" ו-"משתנה מוסבר" והקביעה מי מהם יוגדר כמשתנה מסביר ומי מהם יוגדר כמשתנה מוסבר תלויה בשיקול דעתו של האדם המפרש את תוצאות התצפית.

כימות
-----

כימות היא פעולה בעיבוד מידע ההופכת מידע המתואר במילים למידע המוצג במשתנה כמותי. לדוגמה: הענקת ערכים מספריים לתשובות שונות עבור השאלה "מה מצבך המשפחתי? (רווק, נשוי, גרוש, או אלמן)." כימות מאפשר לעבד מידע בכלים מתמטיים וסטטיסטיים ולאפשר, למשל, רגרסיה ליניארית. 

כאשר ניגשים לעבד מידע המופק מתוך ניסוי, סקר וכיוצא באלה, ניתן לאפיין ולכמת מספר תכונות של העצמים הנסקרים; ארגון המידע לרוב ייעשה בקטלוג העצמים בשורות של טבלה וציון ערך המשתנה המתאים לכל תכונה בעמודה נפרדת בשורה של אותו עצם.

ראו גם
------

* החלפת משתנה
* משתנה מקרי - בסטטיסטיקה
* משתנה (תכנות)

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **משתנה** |
| ויקימילון ערך מילוני בוויקימילון: **משתנה בלתי תלוי** |
| ויקימילון ערך מילוני בוויקימילון: **משתנה תלוי** |
חוק בטרויה חצוב בשיש המציב פרס על הריגת טיראנים המאיימים על הדמוקרטיה מהמאה ה-3 לפנה"ס במוזיאונים לארכאולוגיה של איסטנבול
**טיראניה** (ביוונית: **Τυραννίς**) היא צורת משטר אוטוקרטי שהתקיים במספר רב של ערי פוליס ביוון העתיקה במשך תקופות מסוימות. בטיראניה שלט שליט יחיד על כל העיר, אשר נקרא "טיראן" - שליט יחיד ביוונית (ומכאן גם tyrannus - שליט יחיד בלטינית). כך, למשל, בשפת המקור הטרגדיה "אדיפוס המלך" מאת סופוקלס נקראת Oι̉δίπoυς τύραννoς (אוֹידִיפּוּס טִירַאנּוֹס), למרות שאדיפוס אינו טיראן במובן הקלאסי בכך שקיבל את השלטון כפרס ולא לקח אותו בהפיכה (וכן אין זה ידוע, אך הוא בנו של המלך לאיוס (אנ')). מקור המילה ככל הנראה לודי, והשליט הראשון המכונה "טירן" הוא גיגס מלך לידיה. 

השלטון הטיראני לבש צורה אחרת בכל פוליס, ומאפייניו נבעו מן ההיסטוריה המקומית של המקום והיחסים החברתיים-כלכליים בו. המאפיין את כל הטיראניות הוא שכל טיראן עלה לשלטון בכוח הזרוע בהפיכה בתמיכת ההמונים, כיוון את שלטונו נגד האריסטוקרטיה ששלטה בעיר לפני כן, ויצר שלטון ריכוזי. מרבית הטיראניות לא נמשכו מעבר לשני דורות, משום שהטיראן המייסד היה פופולרי בקרב ההמונים בשל הרפורמות שהנהיג ומשום שנלחם באריסטוקרטיה, שהעם לא אהב, אך יורשו כבר לא יכול היה להתגאות בהישגים אלה ולכן העם התמרמר על כל פעולה מחמירה שעשה על-מנת לשמור על שלטונו. לכן רוב הטיראנים בני הדור השני (והיו גם כאלה של הדור הראשון) הודחו בהפיכות דמוקרטיות - כך היפארכוס והיפיאס באתונה, וכך גם הטיראניה בקורינתוס, שנפסקה מיד עם מותו של הטיראן השני בשושלת - פריאנדרוס. 

בהיסטוריה היוונית המונח "טיראן" אינו בהכרח שלילי אלא מבטא את צורת תפיסת השלטון, והטיראנים לאו דווקא היו שליטים גרועים. הפילוסופים של המאה ה-4 לפנה"ס (אפלטון ואריסטו) ראו בטיראן מפלצת, ובמשמעות זו המונח "טיראן" נכנס לשפות המערביות - במשמעות של עריץ, שליט אכזרי ואגואיסטי אשר רואה עצמו מעל לחוק, ומפגין חוסר אכפתיות כלפי נתיניו. זאת למרות שחלק נכבד מהטיראנים היווניים בפירוש לא היו כאלה. 

חשיבותם של הטיראנים להיסטוריה של הערים היווניות רבה. הם תרמו לפיתוח הייצור והמסחר ושימשו חוליית-מעבר בין אריסטוקרטיה לדמוקרטיה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **טיראניה** |

| יוון העתיקה |
| --- |
| תקופת המעבר | איונים • דורים • הפלישה הדורית • התקופה הגאומטרית | הפרתנוןהפרתנון |
| התקופה הארכאית | פוליס • הקולוניזציה היוונית • טיראניה • הומרוס • הסיודוס |
| התקופה הקלאסית | מלחמת פרס–יוון • אתונה העתיקה • ספרטה • תבאי • התיאטרון ביוון העתיקה |
| התקופה ההלניסטית | התרבות ההלניסטית • הממלכה הסלאוקית • מוקדון • מצרים • יוון • פונטוס • פרגמון • אפירוס |
| היסטוריה צבאית | פלנקס • הופליט • הצבא הספרטני • הצבא המקדוני |
| נושאי רוחב | אדריכלות • אמנות • דת • החברה • כלכלה • מטבח • תיאטרון • מיתולוגיה • מתמטיקה • פילוסופיה • ספורט • ספרות |
| פורטל יוון העתיקה |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4186520-0

 |
**לְווֹיָאנְג** (בסינית מפושטת: **洛阳**; בסינית מסורתית: **洛陽**; בפין-יין: **Luòyáng**; מילולית: "הגדה הצפונית של נהר לוו (אנ')") היא נציבות עירונית במערב מחוז חֶנַאן שבמרכז הרפובליקה העממית של סין השוכנת במפגש הנהר הצהוב ונהר לוו. העיר הייתה בירתה של סין כולה בתקופות שונות, החל מהמאה השמינית לפנה"ס ועד למאה העשירית לספירה. ע"פ מפקד האוכלוסין משנת 2020 אוכלוסיית הנציבות העירונית מנתה 7,056,699 תושבים, מתוכם 2,550,470 בשטח האורבני, החיים בשטח כולל של 15,235 קמ"ר.

תצלום לווין של לוו-יאנג
את העיר לוויאנג ייסד בראשונה הדוכס של ג'ואו, אחיו של המלך ווּ, מייסד שושלת ג'ואו במאה ה-11 לפנה"ס. הוא קרא לעיר צֵ'נְגג'וֹאוּ ושיכן בה את שאריות האצולה של שושלת שאנג. בשנת 770 לפנה"ס הפכה העיר לבירת הממלכה. היא נהרסה במלחמת אזרחים בשנת 510 לפנה"ס ונבנתה מחדש שנה לאחר מכן.

בשנת 25 לספירה הפכה לוויאנג לבירת שושלת האן המזרחית, תוך שמעמדה מתבסס כאחד ממוקדי התרבות הסינית במשך מאות השנים שלאחר מכן. בשנת 68 הוקם בעיר מקדש הסוס הלבן, המקדש הבודהיסטי הראשון בסין. המקדש עדיין קיים, אם כי המבנים הנוכחיים הם בעיקר מן המאה ה-16.

בשנת 190 נחרבה העיר במהלך מלחמה פנימית בשושלת האן המזרחית, והבירה הועתקה מערבה לצָ'אנְגְאֶן (שִׂיאָן של ימינו). שלושים שנה לאחר מכן, בתקופת שלוש הממלכות, השיב לה את מקומה הקיסר וֶן, כשהפך אותה לבירה של שושלת ויי. שושלת גִ'ין, שאיחדה מחדש את סין, מיקמה גם היא את בירתה בלוויאנג. העיר הוחרבה בשנית בשנת 317 כאשר פולשים מצפון אילצו אותה להעתיק את בירתה לגְ'ייֶנְקָאנְג (נאנג'ינג של ימינו).

בשנת 493 העתיקה שושלת וֵיי הצפונית, אחת מהשושלות הדרומיות והצפוניות, את בירתה ללוויאנג. סמוך לעיר החלו לחצוב פסלי בודהה במערכת מערות לוֹנְגְמֶן. למעלה מ-30,000 פסלי בודהה נחצבו בסלע באותה תקופה, והם מהווים היום אתר מורשת עולמית, אף כי ראשיהם של רבים מן הפסלים נותצו בזמן מהפכת התרבות. עם פיצול השושלת ב-534 לשושלת ויי המזרחית והמערבית, שוב איבדה העיר את בכורתה, כשהשושלת העתיקו את בירותיהם ליֶצֵ'נְג ולצָ'אנְגאָן, בהתאמה. צָ'אנגְאָן נותרה הבירה גם לאחר איחוד הקיסרות תחת שושלת סווי וכן תחת שושלת טאנג אחריה. לאחר מכן לא חזרה לוויאנג להיות הבירה, אלא לשנים ספורות בשלהי שושלת טאנג (904-907), וכן תחת ממלכת טאנג המאוחרת (923-936) בתקופת חמש השושלות ועשר הממלכות.

בשנת 1948, במהלך מלחמת האזרחים הסינית בין הקוומינטנג למפלגה הקומוניסטית הסינית, המאבק על לוו-יאנג הסתיים בניצחונם של הקומוניסטים והפך לאבן דרך במסע כיבושם מיידי הלאומנים.

ערים תאומות
-----------

* בולגריהבולגריה פלובדיב, בולגריה
* ארצות הבריתארצות הברית לה קרוס, ויסקונסין, ארצות הברית

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **לוו-יאנג** |

* 

* אתר האינטרנט הרשמי של לוו-יאנג
* לוו-יאנג, באתר אנציקלופדיה בריטניקה (באנגלית)
* לוו-יאנג, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  China: Hénán (Prefectures, Cities, Districts and Counties) - Population Statistics, Charts and Map, www.citypopulation.de
2. ↑  Jowet P. and
Andrew S. **Chinese civil war armies 1911-49**,Osprey Publishing
(1997), p.8

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010362967205171
* BnF: cb11973868v (data)
* GND: 4249839-9
* LCCN: n2007078357
* MusicBrainz: e7052a20-7936-4c8a-a3eb-fe640bfe89d6
* NDL: 00647718
* NKC: ge1031638
* SUDOC: 027766462
* VIAF: 129228752
* WorldCat: lccn-n2007078357

 |
**רוקמת התחרה** (בצרפתית: **La Dentellière**) הוא סרט דרמה צרפתי משנת 1977 עם איזבל הופר ואיב בניטון בתפקידים הראשיים.

התסריט מבוסס על הרומן "רוקמת התחרה" משנת 1974 של פסקל ליינה (אנ'), שזיכה אותה בפרס גונקור.

הסרט הופץ בישראל על ידי גלפנדפילם.

תקציר העלילה
------------

ביאטריס (איזבל הופר) היא בחורה צעירה ופשוטה הגרה עם אמה בפריז ועובדת כמתלמדת במספרת נשים. היא ביישנית ומופנמת ואין לה חברים פרט לספרית מרילן (פלורנס ג'ורג'טי), המבוגרת ממנה ובעלת ניסיון עשיר עם גברים.

לאחר שהגבר האחרון של מרילן נוטש אותה, היא מחליטה לנסוע לחופשה עם ביאטריס בעיירת החוף קאבורג (אנ') בנורמנדי. שתיהן משתעממות בעיירה המנומנת. הן יוצאות לדיסקוטק. מרילן רוקדת שם, אך ביאטריס יושבת ולא נענית להזמנות גברים לריקוד. מרילן מתאהבת בגבר אמריקאי, עוברת לגור אתו ומשאירה את ביאטריס לבדה במלון.

ביאטריס משוטטת לבדה ופוגשת סטודנט צעיר לספרות בשם פרנסואה (איב בניטון). הוא אינטליגנט, נאה, ממשפחה עשירה, והוא מוקסם מהפשטות של ביאטריס. למרות הבדלי ההשכלה ביניהם הרומן מתהדק והם עוברים לגור ביחד בדירה קטנה בפריז ושם ממשיך פרנסואה בלימודיו וביאטריס במספרה, למרות שפרנסואה מעדיף שתלמד ותמצה את עצמה בעיסוק מכובד יותר.

פרנסואה מציג אותה להוריו. כאשר חבריו באים לבקר, השיחה עוסקת בבעיות פילוסופיות, וביאטריס יושבת בצד מנותקת. היא אינה מסוגלת להשתלב בעולמו האינטלקטואלי של בעלה. פרנסואה לומד לבחינות בעוד שביאטרים מגהצת ו"מפריעה" לו. לבסוף מחליט פרנסואה להיפרד וביאטריס מקבלה זאת בהכנעה.

היא חוזרת לגור עם אמה, נכנסת לדיכאון עמוק ומפסיקה לאכול. לבסוף היא מתעלפת ברחוב ונלקחת לאשפוז במוסד למחלות נפש. פרנסואה, אכול רגשות חרטה מבקר אותה בבית חולים ומוצא אותה מנותקת בתוך עולמה הפנימי. היא סורגת עם פנים קפואות כמו בציור רוקמת התחרה(אנ') של ורמיר.

פרסים
-----

* איזבל הופר זכתה בפרס באפט"א לשחקן חדש ומבטיח ביותר. היא זכתה גם בפרס דוד די דונטלו לשחקנית הזרה הטובה ביותר.
* קלוד גורטה היה מועמד לפרס דקל הזהב.
* הסרט היה מועמד לשלושה פרסי סזאר - השחקנית הטובה ביותר (איזבל הופר), שחקנית המשנה הטובה ביותר (פלורנס ג'ורג'טי) והסרט הטוב ביותר.

קישורים חיצוניים
----------------

* "רוקמת התחרה", במסד הנתונים הקולנועיים IMDb (באנגלית)
* "רוקמת התחרה", באתר AllMovie (באנגלית)
* "רוקמת התחרה", באתר Rotten Tomatoes (באנגלית)
* "רוקמת התחרה", במסד הנתונים הקולנועיים KinoPoisk (ברוסית)
* קדימון לסרט רוקמת התחרה, באתר יוטיוב
* גידי אורשר, אהבה ללא עתיד, מעריב, 27 ביולי 1980
* זאב רב נוף, אין אהבה ללא גשר, דבר, 25 בספטמבר 1978

הערות שוליים
------------

1. ↑  סרטים - רוקמת התחרה, מסמך באתר ארכיון המדינה
**לארי נלסון סטיל** (באנגלית: **Larry Nelson Steele**; נולד ב-5 במאי 1949) הוא כדורסלן עבר אמריקאי, אשר שיחק עבור פורטלנד טרייל בלייזרס מליגת ה-NBA בין השנים 1971–1980. ממוצעיו הכוללים לאורך הקריירה הם 8.2 נקודות, 2.9 ריבאונדים ו-2.8 אסיסטים למשחק.

בעונת 1976/1977 זכה עם הטרייל בלייזרס באליפות ה-NBA, ובאוקטובר 1981 הפרישה הקבוצה את גופייתו, עם המספר "15".

קריירת משחק
-----------

סטיל נולד בעיר גרינקאסל שבאינדיאנה, ובין השנים 1967–1971 למד באוניברסיטת קנטקי. ב-3 עונותיו בקבוצת הכדורסל של האוניברסיטה שיתף פעולה עם הסנטר דן איסל תחת המאמן אדולף ראפ, וקלע 10.4 נקודות בממוצע למשחק.

בדראפט ה-NBA‏ 1971 נלקח סטיל בבחירה ה-37 על ידי פורטלנד טרייל בלייזרס, במדיה שיחק בכל 9 עונותיו ב-NBA. בעונת 1973/1974 – העונה הראשונה בה נספרו חטיפות וחסימות באופן רשמי – הוביל את כל שחקני הליגה עם ממוצע של 2.68 חטיפות למשחק. ב-16 בנובמבר 1974 קבע שיא מועדון של 10 חטיפות במשחק מול לוס אנג'לס לייקרס. באותו משחק רשם סטיל גם 12 נקודות, 11 ריבאונדים ו-9 אסיסטים, ובכך כמעט השיג קוואדרופל-דאבל נדיר.

בעונת 1976/1977 קלע שיא קריירה של 10.3 נקודות למשחק כשחקן ספסל, וסייע לפורטלנד לזכות באליפות ה-NBA הראשונה בתולדותיה. בסיום עונת 1979/1980 פרש סטיל ממשחק, בגיל 30.

באוקטובר 1981 הפריש מועדון הטרייל בלייזרס את גופייתו של סטיל, עם המספר "15", ובסך הכול זכו לכבוד זה שישה שחקנים נוספים מקבוצת האליפות של עונת 1977. הפרשת גופייתו של סטיל, כמו גם אלו של שלושה מחבריו לקבוצה – בוב גרוס, לויד ניל ודייב טוורדזיק – נחשבת בעיני רבים כ"לא מוצדקת".

קישורים חיצוניים
----------------

ויקישיתוף מדיה וקבצים בנושא **לארי סטיל** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות קריירת המשחק של סטיל, באתר basketball-reference.com
2. 1 2  שחקני ה-NBA הגרועים ביותר שגופייתם הופרשה, באתר brightsideofthesun.com,‏ 19 בספטמבר 2013
3. ↑  סטטיסטיקות המכללות של סטיל, באתר sports-reference.com
4. ↑  רשימת הנבחרים בדראפט 1971, באתר basketball-reference.com
5. ↑  סטטיסטיקות המשחק בין פורטלנד ללוס אנג'לס, באתר basketball-reference.com
6. ↑  חמש הפרשות הגופיות הגרועות ב-NBA, באתר basketballinsiders.com,‏ 10 במרץ 2014
7. ↑  15 גופיות ב-NBA שלא היו צריכות לצאת לגמלאות, באתר thesportster.com,‏ 20 בדצמבר 2016
**Whataboutism** (בתעתיק לעברית: **וואטאבאוטיזם**) או **whataboutery** (מאנגלית: **what about...**‎: מה לגבי...) הוא כשל לוגי המנסה לדחות את טענת היריב על ידי האשמתו בטיעון שאין קשר בינו לבין הנושא המדובר, כדי לחמוק מהביקורת המקורית.

"whataboutery" היה כבר בשימוש בבריטניה ובאירלנד מאז תקופת הסכסוך בצפון אירלנד. מילונים מתארכים את ההופעה הראשונה של הגרסה *whataboutism* לשנת 1990, אך יש היסטוריונים הטוענים כי במהלך המלחמה הקרה, גורמים במערב התייחסו לתעמולה הסובייטית באמצעות המונח. השימוש בטיעון נקשר עם התעמולה הסובייטית והפוסט-סובייטית.

למעשה, מושג זה הוא גרסה של כשל לוגי הנקרא "Tu quoque" (אנ') ("טוּ קווֹקוֶה" – בעברית: "גם אתה") שמטרתו ביטול טענת היריב בטענה שמעשיו סותרים את טענותיו. אחד המקרים הידועים של שימוש בטענה זו אירע בזמן משפטו בצרפת של הפושע הנאצי קלאוס ברבי בגין פשעי מלחמה. עורך דינו ניסה לטעון שגם במהלך מלחמת העצמאות של אלג'יריה ביצעו קצינים צרפתיים פשעי מלחמה, ולכן אין לצרפת זכות מוסרית לשפוט את ברבי. בית המשפט דחה טענה זו והרשיע את ברבי.

קישורים חיצוניים
----------------

* Whataboutism, מילון אוקספורד
* Whataboutism, מילון קיימברידג'

הערות שוליים
------------

1. ↑  "whataboutism", *Cambridge Dictionary*
2. 1 2  Zimmer, Ben (9 ביוני 2017). "The Roots of the 'What About?' Ploy". *The Wall Street Journal*. נבדק ב-22 ביולי 2017. "Whataboutism" is another name for the logical fallacy of "tu quoque" (Latin for "you also"), in which an accusation is met with a counter-accusation, pivoting away from the original criticism. The strategy has been a hallmark of Soviet and post-Soviet propaganda, and some commentators have accused President Donald Trump of mimicking Mr. Putin's use of the technique. `{{cite news}}`:  (עזרה)
3. ↑  "whataboutery", *Oxford Living Dictionaries*, Oxford University Press, 2017, נבדק ב-26 ביולי 2017 `{{citation}}`:  (עזרה)
4. ↑  Richards, Molly (2017-09-13). "Whataboutery and whataboutism – what's it all about?". *OxfordWords blog* (באנגלית בריטית). נבדק ב-2017-09-26.
קיפוד מצוי עם מחלת הגָּרָב- גרדת, בתל אביב
**גרדת** או **סקביאס** (Scabies) היא מחלת עור היכולה לפגוע בכל אדם ובכל גיל, הנגרמת על ידי אקרית טפילית קטנה (אינה נראית בעין בלתי מזוינת) בשם *Sarcoptes scabiei(אנ'),*  המתבטאת בגרד חריף.

המחלה שכיחה במיוחד אצל אנשים החיים בתנאי תברואה לקויה, אך מאחר שהיא מאוד מידבקת, גם אנשים ששומרים על היגיינה עלולים להידבק בה. מקומות טיפוסיים שבהם קיימות בעיות של הדבקה חוזרת ונשנית הם בתי אבות, בתי חולים ומחנות צבא. הצוות המטפל באנשים מבוגרים בבתי אבות, או בני משפחה של חולים, הם בעלי סיכוי גבוה להידבק במחלה.

הטפיל גורם המחלה
----------------

המחלה נגרמת על ידי Sarcoptes scabiei, קרדית החודרת לתוך העור ומטילה שם ביצים רבות. נוכחות הטפיל והביצים במחילות הדקות שהוא חופר בעור גורמת לגרד עז המתגבר בלילה. במקום החדירה לעור ניתן לראות קשריות אדומות קטנות הדומות לעקיצת יתוש. אורך הקרדית הבוגרת ממין נקבה הוא 0.3 עד 0.45 מילימטר ורוחבה 0.25 עד 0.35, ואילו הזכרים קטנים בכמחצית.

הטפילים הגורמים לגרדת מעדיפים לחדור לאזורי הקפלים בעור ולמקומות שבהם העור דק, לכן נגעי הגרדת מצויים בעיקר בין אצבעות הידיים, בקפלי המותניים, בשורשי כפות הידיים, בקפלי בתי השחי, סביב הפטמות ועל ראש איבר המין של הגבר.

אצל תינוקות ניתן לראות נגעים גם בעור הפנים ובכפות הידיים והרגליים. סימני החדירה של הטפילים אינם בולטים, ולכן עוברים בדרך כלל מספר שבועות עד שניתן לאבחן את הגרדת.

אוכלוסיית הקיפודים בישראל נגועה קשות בטפיל כתוצאה מהקשר בינם לחתולים. האכלת חתולים משוטטים גורמת לגידול באוכלוסיית הקיפודים. אלה, ניזונים ממזון שהותירו אחריהם חתולים, וכאשר חתולים מותירים בסביבות המזון את הטפיל שהם נושאים, נדבקים בו הקיפודים.

טיפול
-----

הטיפול בגרדת חייב להיות קפדני ולכלול גם את בני המשפחה שאינם מתגרדים. בשלבים הראשונים להדבקה בגרדת אין עדיין תחושת גרד, ולכן בני המשפחה שנדבקו ואינם מתגרדים עלולים בכל זאת להיות חולים בהמשך ולהדביק חזרה את בני המשפחה שכבר קיבלו טיפול.

הטיפול כולל מריחת משחה (ובה גופרית או מינון נמוך של חומר קוטל חרקים) על הגוף כולו, מכף הרגל ועד הסנטר, וחזרה על הטיפול מדי כמה ימים, כדי לוודא שהטפילים הבוקעים מהביצים מומתים אף הם. כדי למנוע הדבקה מביצים שהתפזרו, יש לכבס את כלי המיטה במים בטמפרטורה גבוהה, עד כדי הרתחה.

ישנם דיווחים על טיפולים המתאפשרים בים המלח או בכל אזור שבו קיים בקרקע מצבור של גופרית. אם מושחים את הגוף כולו בבוץ גופריתי (הבוץ הקיים על חוף ים המלח) במשך שלושה ימים או יותר ניתן לטפל באופן אפקטיבי במחלה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **גרדת** |
| ויקישיתוף תמונות ומדיה בוויקישיתוף: **גרדת** |

* הערך "גרדת", באתר ויקירפואה
* ד"ר איתי גל, איך תדעו שנדבקתם בסקביאס - ומה הטיפול היעיל?, באתר ynet, 29 ביולי 2015
* גרדת, באתר אנציקלופדיה בריטניקה (באנגלית)

הערות שוליים
------------

1. ↑  ראו באתר במעבדה לזיהוי טפילים של החברה לבריאות הציבור באטלנטה
2. ↑  אתר למנויים בלבד משה גלעד, זה לא אסון טבע — זה אסון אנושי לחלוטין, באתר הארץ, 11:17, 28 בדצמבר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558471605171
* BnF: cb12252709b (data)
* LCCN: sh85117892

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.